
ΔΕΛΤΙΟ ΤΥΠΟΥ
Πραγματοποιήθηκε η παρουσίαση ιστορικού βιβλίου και ντοκιμαντέρ,
πρωτοβουλία της Ανακύκλωσης Συσκευών Α.Ε., η οποία αποτελεί
σημαντική παρακαταθήκη και χαιρετίστηκε από δημόσια πρόσωπα,
στελέχη και επιχειρηματίες του κλάδου των ηλεκτρικών ειδών

Αθήνα, 7 Μαΐου 2026 –  Μεγάλη ήταν η ανταπόκριση από την επιχειρηματική κοινότητα του κλάδου των ηλεκτρικών και ηλεκτρονικών συσκευών, από το πολιτικό και το επιστημονικό στερέωμα, από συνεργάτες και φίλους στο κάλεσμα της Ανακύκλωσης Συσκευών Α. Ε. για την παρουσίαση του βιβλίου Σε εποχές ηλεκτρικές: εξηλεκτρισμός, ηλεκτρικά είδη και συσκευές στην Ελλάδα, 19ος - 21ος αιώνας και του ντοκιμαντέρ Η ιστορία των ηλεκτρικών ειδών: από την χρήση στην ανακύκλωση. Η εκδήλωση πραγματοποιήθηκε την Τετάρτη 6 Μαΐου 2026 στην αίθουσα Φάρος του Κέντρου Πολιτισμού Ίδρυμα Σταύρος Νιάρχο.  
Η εκδήλωση διοργανώθηκε στο πλαίσιο της 22ετούς σταθερής προσφοράς της Ανακύκλωσης Συσκευών Α.Ε. στην προστασία του περιβάλλοντος και στην υπεύθυνη διαχείριση των αποβλήτων ηλεκτρικού και ηλεκτρονικού εξοπλισμού. Με αυτήν ακριβώς την επισήμανση ξεκίνησε το καλωσόρισμα η συντονίστρια της εκδήλωσης, η δημοσιογράφος Νίκη Λυμπεράκη.  Αφού αναφέρθηκε στη μορφή και στη λειτουργία της εταιρείας, προβλήθηκε video για την Ανακύκλωση Συσκευών Α.Ε., με αναφορές στο έργο της για το περιβάλλον, την εξοικονόμηση ενέργειας και φυσικών πόρων και τη συμβολή της στην οικονομική ανάπτυξη της χώρας. 
Ο Πρόεδρος της Ανακύκλωσης Συσκευών Α.Ε. Γεώργιος Ε. Δημητρίου εστίασε στις προσπάθειες δημιουργίας της εταιρείας από το 2002 και στο έργο που επιτελεί εδώ και 22 χρόνια. Ως προς το όραμά του, την ιστορική μελέτη που πραγματεύεται την εμφάνιση, την εμπορία και την παραγωγή των ηλεκτρικών ειδών στον τόπο μας και το ντοκιμαντέρ της ιδίας θεματική επεσήμανε: «Ευελπιστούμε ότι το εγχείρημα αυτό θα αποτελέσει μια ουσιαστική παρακαταθήκη για τις επόμενες γενιές, αλλά και έναν ελάχιστο φόρο τιμής προς τους ανθρώπους του κλάδου που, με διορατικότητα, τόλμη και δημιουργικό πνεύμα, συνέβαλαν καθοριστικά στην ανάπτυξή του». 
Στη συνέχεια, χαιρετισμό απηύθυνε ο Μανώλης Γραφάκος, Γενικός Γραμματέας Συντονισμού Διαχείρισης Αποβλήτων του Υπουργείου Ενέργειας και Περιβάλλοντος.
Ο δημοσιογράφος Χρίστος Βασιλόπουλος, εκ μέρους της «ΜΗΧΑΝΗ ΤΟΥ ΧΡΟΝΟΥ Productions», μίλησε για το ιστορικό ντοκιμαντέρ που ετοίμασε η ερευνητική ομάδα του για την Ανακύκλωση Συσκευών Α.Ε. Συγκεκριμένα, επεσήμανε: «Από τα λαδοφάναρα έως την ψηφιακή εποχή, το ντοκιμαντέρ αναδεικνύει πώς ο ηλεκτρισμός άλλαξε ριζικά την καθημερινότητα στην Ελλάδα. Παράλληλα, φωτίζει τη διαδρομή των συσκευών από τη χρήση στην ανακύκλωση. Ένα ταξίδι ιστορίας, τεχνολογίας και ευθύνης για το μέλλον». Ακολούθησε η πρώτη επίσημη προβολή του ντοκιμαντέρ με τίτλο: «Ηιστορία των ηλεκτρικών ειδών: από την χρήση στην ανακύκλωση». 
Η εκδήλωση ολοκληρώθηκε με τις ευχαριστίες στους συντελεστές της έκδοσης, του ντοκιμαντέρ και της εκδήλωσης που απηύθυνε η συγγραφέας ιστορικός Γεωργία Μ. Πανσεληνά εκ μέρους και της Ανακύκλωσης Συσκευών Α.Ε., εν συντομία περιέγραψε τις προκλήσεις της επιστημονικής έρευνας, που έθεσε στο επίκεντρο τον ηλεκτρισμό και τις εφαρμογές του ξεκινώντας από τα τέλη του 19ου αιώνα, ξεδιπλώνοντας τις προσπάθειες καθ’ όλη τη διάρκεια του 20ού και καταλήγοντας στον 21ο. Το βιβλίο Σε εποχές ηλεκτρικές: εξηλεκτρισμός, ηλεκτρικά είδη και συσκευές στην Ελλάδα, 19ος - 21ος αιώνας, είπε, «διερευνά, αξιοποιεί και αναδεικνύει άγνωστες εν πολλοίς πηγές, με ιδιαίτερη έμφαση σε ημερήσιο και περιοδικό Τύπο, ξεδιπλώνοντας 150 χρόνια ιστορίας – επαρκώς στο μέτρο του δυνατού – των ηλεκτρικών ειδών και συσκευών στη χώρα. Το εγχείρημά μας πιστεύουμε ότι απέδωσε καρπούς: το πληροφοριακό υλικό που ανασύραμε ήταν ογκώδες, αποκαλυπτικό, διαφωτιστικό (ενίοτε έκρυβε μικρές, διασκεδαστικές ιστορίες). 
Ασφαλώς, η έκδοση, που σήμερα θα λάβετε, δεν θα μπορούσε να συμπεριλάβει το σύνολο των στοιχείων· επιχειρήσαμε να σκιαγραφήσουμε την ιστορία αυτήν σφαιρικά και πανοραμικά. Ωστόσο, είναι μια βάση, ένα σημείο εκκίνησης για να ανοίξει ο επιστημονικός διάλογος και να στραφεί η έρευνα συστηματικά και σε ετούτα τα πεδία. Δεν μπορώ παρά να ευχαριστήσω από καρδιάς την Ανακύκλωση Συσκευών Α.Ε. για την πρωτοβουλία της και την αμέριστη στήριξή της σε αυτήν την τριετή προσπάθεια». Κατά τη διάρκεια της δεξίωσης που ακολούθησε, οι προσκεκλημένοι είχαν την ευκαιρία να περιηγηθούν στην αίθουσα, όπου η Ανακύκλωση Συσκευών είχε συγκεντρώσει και εκθέσει κάποιες σπάνιες, εμβληματικές ηλεκτρικές συσκευές από τις αρχές του 20ού αιώνα έως τη δεκαετία του 1990. 
Τέλος
Σχετικά με την Ανακύκλωση Συσκευών Α.Ε.: Η Ανακύκλωση Συσκευών Α.Ε. είναι ένα Συλλογικό Συστήμα Εναλλακτικής Διαχείρισης Αποβλήτων Ηλεκτρικού και Ηλεκτρονικού Εξοπλισμού (ΑΗΗΕ), και είναι εγκεκριμένος φορέας από τον Ελληνικό Οργανισμό Ανακύκλωσης.
Αντικείμενο της εταιρείας είναι η οργάνωση της συλλογής ΑΗΗΕ, η μεταφορά, η προσωρινή αποθήκευση, ο διαχωρισμός και η επεξεργασία αυτών και των κατασκευαστικών τους στοιχείων, με τελικό στόχο την απομάκρυνση των επιβλαβών ουσιών για το περιβάλλον και την επανένταξη των αξιοποιήσιμων υλικών ως πρώτη ύλη για την παραγωγή νέων προϊόντων.

